11 Ntangu bo kumaka pene-pene ya Yeruzalemi, ya Betfaze mpi ya Betania+ na Ngumba ya Banti ya Olive, yandi tindaka balongoki na yandi zole+2 mpi yandi tubilaka bo nde: “Beno kwenda na bwala yina ke monana na ntwala, mpi ntangu beno ta kota na kati na yo, beno ta mona mwana-mpunda ya bo me kanga na nsinga, yina muntu mosi ve me vandaka na zulu na yo tii bubu yai. Beno kangula yo mpi beno nata yo awa.3 Kana muntu kutubila beno nde, ‘Sambu na nki beno ke sala diambu yai?’ beno tuba nde, ‘Mfumu kele ti mfunu na yo mpi yandi ta vutula yo awa kukonda kusukinina.’”4 Bo kwendaka mpi bo monaka mwana-mpunda ya bo me kanga na nsinga na kielo ya nzo, na nganda, na bala-bala, ebuna bo kangulaka yo.+5 Kansi bantu ya nkaka yina telamaka pana tubilaka bo nde: “Sambu na nki beno ke kangula mwana-mpunda yina?”6 Bo songaka bo mambu yina Yezu tubaka, mpi bo bikisaka bo bo kwenda.7 Bo nataka mwana-mpunda yina+ na Yezu, mpi bo tulaka bilele na bo ya zulu na zulu ya mpunda yina, ebuna yandi vandaka na zulu na yo.+8 Diaka, bantu mingi tandaka bilele na bo ya zulu na nzila, kansi bankaka zengaka matiti na bilanga.+9 Bantu yina vandaka kukwenda na ntwala mpi bayina vandaka kukwisa na nima vandaka kutuba na ndinga ya ngolo nde: “Nzambi, beto ke bondila nge, gulusa!+ Bika nde muntu yina ke kwisa na zina ya Yehowa* kubaka lusakumunu!+10 Bika nde Kimfumu ya tata na beto Davidi yina ke kwisa kubaka lusakumunu!+ Nzambi, beto ke bondila nge, gulusa, kuna na zulu!”11 Ebuna yandi kotaka na Yeruzalemi, yandi kwendaka na tempelo, mpi yandi talaka bima yonso ndambu na ndambu, kansi sambu ntangu lutaka mingi, yandi kwendaka na Betania ti bantumwa 12.+12 Na kilumbu yina landaka, ntangu bo vandaka kubasika na Betania, yandi waka nzala.+13 Na ntama, yandi monaka nti mosi ya bafige yina vandaka ti matiti, mpi yandi kwendaka kutala kana yandi lenda mona kima na nti yina. Kansi, ntangu yandi kumaka kuna, yandi monaka kima ve, kaka matiti, sambu yo vandaka ve nsungi ya bafige.14 Yo yina, yandi tubilaka yo nde: “Muntu mosi ve ta dia diaka mbuma na nge.”+ Mpi balongoki na yandi vandaka kuwidikila.15 Ntangu yai bo kwisaka na Yeruzalemi. Kuna, yandi kotaka na tempelo, yandi yantikaka kukula bantu yina vandaka kuteka mpi kusumba bima na tempelo, mpi yandi balusaka bamesa ya bantu yina vandaka kushanze mbongo mpi bakiti ya bantu yina vandaka kuteka bapizio,+16 mpi yandi bikaka ve nde muntu kuluta ti konso kima yina na tempelo.17 Yandi vandaka kulonga mpi kutubila bo nde: “Keti bo me sonikaka ve nde, ‘Bo ta binga nzo na mono nzo ya bisambu sambu na makanda yonso’?+ Kansi beno me kumisa yo nzo ya miyibi.”+18 Bamfumu ya banganga-nzambi ti bansekudi waka yo, ebuna bo yantikaka kusosa mutindu ya kufwa yandi,+ sambu bo vandaka kuwa yandi boma sambu kimvuka ya bantu yonso vandaka kuyituka na malongi na yandi.+19 Ntangu nkokila bwaka, bo basikaka na mbanza.20 Kansi ntangu bo vandaka kuluta na suka-suka, bo monaka nti ya bafige yina me yuma katuka na misisa.+21 Sambu Piere yibukaka yo, yandi tubilaka yandi nde: “Rabi, tala nti ya bafige yina nge singaka me yuma.”+22 Yezu vutudilaka bo nde: “Beno kwikila na Nzambi.23 Ya kieleka mono ke tubila beno nde konso muntu yina ke songa ngumba yai nde, ‘Nanguka mpi kudilosa na nzadi-mungwa,’ mpi ke tula ntembe ve na ntima na yandi kansi kele ti lukwikilu nde mambu yina yandi ke tuba ta salama, yandi ta sala yo.+24 Yo yina, mono ke tubila beno nde, bima yonso ya beno ke lomba na kisambu, beno vanda na lukwikilu nde beno me baka yo, mpi beno ta baka yo.+25 Mpi ntangu beno me telama sambu na kusamba, beno lolula konso diambu yina beno kele na yo ti konso muntu yina, sambu Tata na beno yina kele na zulu kulolula mpi bifu na beno.”+26* ——27 Bo kwisaka diaka na Yeruzalemi. Ebuna ntangu yandi vandaka kutambula na tempelo, bamfumu ya banganga-nzambi, bansekudi, mpi bankuluntu kwisaka28 ebuna bo tubilaka yandi nde: “Na nki kiyeka nge ke sala mambu yai? To nani pesaka nge kiyeka ya kusala mambu yai?”+29 Yezu tubilaka bo nde: “Mono ta yula beno ngiufula mosi. Beno pesa mono mvutu, ebuna mono mpi ta songa beno na nki kiyeka mono ke sala mambu yai.30 Mbotika ya Yoane+ katukaka na zulu to na bantu? Beno pesa mono mvutu.”+31 Ebuna bo yantikaka kuyindula bo na bo nde: “Kana beto tuba nde, ‘Na zulu,’ yandi ta tuba nde, ‘Ebuna sambu na nki beno kwikilaka yandi ve?’32 Kansi, keti beto fwete tuba nde, ‘Na bantu’?” Bo vandaka kuwa bantu boma, sambu kimvuka ya bantu yonso vandaka kundima nde Yoane vandaka kibeni mbikudi.+33 Yo yina bo vutudilaka Yezu nde: “Beto me zaba ve.” Yezu tubilaka bo nde: “Mono mpi, mono ke songa beno ve na nki kiyeka mono ke sala mambu yai.”
kon_Latn